Bino bibaddewo mu kiro ekikeesezza Olwokubiri ku saawa 11:00 nga busasaana abantu bwe balumbye poliisi y'e Buwambo bwe balumbye poliisi nga bagiteebereza okutta omuvubuka Fahad Kayongo 21, gwe baasanze ng'adda awaka ne bamukwata ku musango ogwakireereese.
Kigambibwa nti ku Lwokutaano lwa wiiki ewedde, Kayongo yali ava mu lumbe ne muganda we Isaac Kayiwa pikipiki yaabwe n'eggwaamu amafuta, Kayiwa n'amulagira okugikulula agitwale we zisuzibwa era mu kugenda n'asanga abaserikale ba poliisi abaali bakola ekikwekweto ekiro ne bamukwata era ne batandika okumukuba obubi ennyo.
Kayiwa eyali avaako emabega nga naye atambula yasanga muganda we bamukuba n'atya n'asalinkiriza mu kasiko n'agguka awaka okubategeeza ekigguddewo.
Kigambibwa nti abaserikale abaali bakulembeddwaamu abakulira Richardson Arop ooluvannyuma lw'okukuba Kayongo baamutwala mu ddwaaliro e Mulago wabula nga baatuusaayo mulambo.
Abatuuze abamu bagamba nti, baalaba abaserikale nga bateeka omulambo gwa Kayongo ku kabangali kyokka tebaategeera nti, gwe baali batikka.
Enkeera abooluganda n'abatuuze baagenda ku poliisi okumununula n'okumanya lwaki baamukubye kyokka nga batuuse ku poliisi e Buwambo baabagamba nti, tebamulabangako!
Baatandikira okumunoonya ku buli poliisi okuli ey'e Matugga, Kasangati, Ssanga, Sekanyonyi nga taliiyo ne bakomawo ku poliis y'e Buwambo ne babalemerako okutuusa bwe baababuulidde amazima bagende e Mulago mu ggwanika era omulambo ne bagusangayo.
Kino kyasaanudde abatuuze ne beehhaanya bookye poliisi y'e Buwambo kyokka poliisi okuva e Kasangati yazze n'ekuba amasasi mu bbanga okubagumbululanga bataamye.
KAYIWA ANNYONNYOLA EBYALIWO
“Twali ffenna nga tudda waka okuva mu lumbe nga tukooye ku ssaawa 5:00 EZ'EKIRO. Pikipiki bwe yaggwaamu amafuta ne mmugamba agikulule.
Bwe yatuuka awali akaserengeto n'atuula n'aserengeta. Bwe natuuka ku katunnumba we yaserengetera ne ndaba ng'abaserikale bamutadde wansi bamukuba.
OC Arop naye yalina pikipiki emu gye yali atuddeko ate endala nga kuliko Crime Preventer, Vicent Baabumba nga ye yali amukuba n’okusamba ng'ali n’omuserikale omulala kyokka nga simutegeera.
Natya okubatuukirira ne nziruka era enkeera twagenda ku poliisi okubuuza omuntu waffe nga taliiyo ne tutandika okumunoonya."
John Bosco Ntambi nga mutuuze mu kitundu kino yategeezezza nga poliisi y'e Buwambo ekozesa Crime Preveter Vicent Baabubba okubatulugunya.
Maama w’omugenzi agamba :
Nagenda ku poliisi okuwondera omwana wange ne bagaana okumbuulira amazima kyokka nga baabalaba nga bamukuba era nga nakoma n’okwogeerako ne Kayongo ku Lwokutaano ng'agenda mu lumbe.
Twatandika okunoonya ku poliisi ez'enjawulo ng'omwana batugamba tebamumanyi.
Oluvannyuma nga twegattiddwaako abatuuze abaali bataamye baatugamba nti, tugende e Mulago tumunoonyeze eyo gye baamutwala.
Nga tutuuse e Mulago twamusanga mu ggwanika. Poliisi y'e Buwambo, yannanze ki okunzitira omwana?" maama wa Kayongo, Peace Matovu bw'alaajana.
Poliisi ennyonnyodde
Aduumira poliisi y'e Kasangati, Robert Kashumu yategeezezza nti, bagenda okunoonyereza okuzuula ekyasse Kayongo era ne Baabumba yakwatiddwa abayambeko mu kunoonyereza.
Wabula yagambye nti singa kizuulibwa nga ne OC Arop yabaddeko naye waakukwatibwa avunaanibwe. Yasabye abatuuze okubeera abakkakkamu nga poliisi bw'ekola okunoonyereza.
Wabula ng'omulambo gwa Kayongo guleeteddwa mu maka ga bakadde be, abatuuze bazzeemu okwegugunga era DPC Robert Kashumu n'addamu okulagira abaserikale okukkakkanya embeera basobole okukola ku ntekkateeka z'okuziika.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn